Pol Uokerning ukalari “Forsaj-7”da uning rolini o‘ynaydi

Marhum Gollivud aktyori Pol Uokerning ukalari yettinchi “Forsaj” filmini suratga olish ishlarining yakunlovchi qismida qatnashadi. Ular akasi suratga tushib ulgurmagan epizodlarda uning rolini bajaradi. Bu haqda filmning Facebook’dagi rasmiy sahifasida ma’lum qilishdi.

“Biz syomkani yangiladik. Polning ukalari Kaleb va Kodi Uoker “Forsaj” oilasini to‘ldirdi. Ularning filmdagi ishtiroki xuddi Pol oramizda yurgandek taassurot uyg‘otmoqda”, — deyiladi xabarda.
Aktyorning halokatidan so‘ng film yaratuvchilari syujetni tezkorlik bilan o‘zgartirgani va Pol Uokerning personaji — Brayan O’Konnorni “o‘ldirmoqchi” bo‘lgani haqida gap-so‘zlar paydo bo‘lgan edi. Biroq rejissorlar u shunchaki franshizadan ketishini ma’lum qildi.
Yettinchi “Forsaj”ni 2015-yil aprelida taqdim etish rejalashtirilgan.
Amerikalik aktyor Pol Uoker Los-Anjelesda sodir bo‘lgan avtohalokat natijasida hayotdan ko‘z yumdi.
Ma’lum bo‘lishicha, voqea aktyorning xayriya avtoshousi chog‘ida ro‘y bergan. Unda Pol Uoker va avtosalon xo‘jayini Rojer Rodus yangi Porsche Carrera GT’ni “sinovdan o‘tkazayotgan edi”, deyiladi xabarda.
Ichida yo‘lovchi o‘rindig‘idan joy olgan Pol Uoker va haydovchilik vazifasini bajarayotgan Rojer Rodus bo‘lgan Porsche ko‘cha chirog‘i ustuniga katta tezlikda kelib urilgan va yonib ketgan. Natijada ularning har ikkalasi halok bo‘lgan. Avtomobil ham, qurbonlar ham “tiklab bo‘lmaydigan ahvolda edi”, deyiladi xabarda.